Анализ и оценка на организацията и провеждането на производствения стаж на студентите в бакалавърската степен по туризъм

Договор № 205/13.04.2016 г.

Ръководител: проф. д-р Васил Маринов

Резюме

Въз основа на анализа на вторични източни е констатирано, че производствените стажове са явяват обща черта на голяма част от програмите във висшето образование по туризъм, особено бакалавърските, и играят важна роля за насърчаване на активното взаимодействие между академичните институции и туристическата индустрия за предоставяне на качествено обучение, съобразено с очакванията и изискванията на работодателите. В този контекст ситуацията в България е определена като неудовлетворителна. Двадесетгодишният опит на СУ „Св. Климент Охридски е оценен като уникален за страната. Най-важните отличителни особености на стажа на студентите по туризъм от Софийския университет са: обособяването му като самостоятелен семестър с голям брой кредити (30), значителна продължителност (минимум 4 месеца), оформянето му като тип „сандвич“ (в шести семестър, след който следват още два семестъра на академично обучение), предварителна подготовка на студентите и организирано съдействие за осигуряване на работни места, устойчиви контакти с работодатели, цялостна документация за провеждането, отчитането и оценката на стажа, интегриране на резултатите в учебния процес чрез самостоятелна учебна дисциплина в седми семестър.

Въз основа на документацията от провеждането на стажовете е създадена база данни за производствения стаж, позволяваща въвеждане на последваща информация и поддържането й в актуално състояние, както и лесна статистическа обработка на данните. Тя съдържа информация за стажантите, работодателите, работното място и осъществяваните дейности, количествена оценка на стажанта от работодателя (в т.ч. личностно-професионални качества и трудово представяне), количествена самооценка от стажанта за представянето, препоръки на работодателите и стажантите. Анализът на данните за 20-годишен период установява основни особености и тенденции, свързани с организацията и провеждането на стажа, структурата на работодателите и работните места, степента на удовлетвореност на работодателите и стажантите и др. Сред тях може да се подчертаят тенденцията към интернационализация (увеличаване на дела на стажовете в чужбина) и диверсификация на работодателите и осъществяваните дейности, както и много високите оценки от работодателите и стажантите, както и факта, че над 20% от стажантите продължават професионалната си реализация в същата организация. Въз основа на анализа са изведени конкретни препоръки за цялостното обучение в специалността, мястото на производствения стаж в учебния план, организацията на стажа, подбора на работодателите, използваните отчетни документи, базата данни и др.